Una exposició descobreix l'univers poètic de Josep Palau i Fabre amb tretze poemes del seu llibre "Poemes de l'Alquimista", interpretats per creadors de diverses disciplines.
La mostra és una de les activitats programades amb motiu de la commemoració del centenari del naixement de Josep Palau i Fabre.
La mostra "Jo soc el meu propi experiment.
Tretze lectures dels Poemes de l'Alquimista de Josep Palau i Fabre", comissariada per Julià Guillamon, es pot visitar del 30 de novembre al 2 d'abril de 2018, a la Sala 4 del Palau Robert.
Del 30 de novembre al 2 d'abril de 2018, a la Sala 4
En aquesta exposició, que es va presentar el 18 de maig a Caldes d'Estrac, creadors de diversos àmbits interpreten alguns dels poemes més destacats del llibre Poemes de l'Alquimista, publicat per primer cop clandestinament el 1952, considerat una de les obres més importants de Josep Palau i Fabre i un dels llibres de poesia en català més coneguts i reeditats.
L'exposició proposa una nova manera d'apropar-se a la poesia de Josep Palau i Fabre i als Poemes de l'Alquimista, mitjançant un plantejament innovador.
El problema de la identitat, el sentiment de ser sempre estranger, l'instint que ens condueix a una identitat humana compartida, el valor de la tradició com a matèria primera de les creacions contemporànies.
Els artistes que interpreten els conceptes transcendents o paradoxals dels poemes de Palau i Fabre són Ignasi Aballí, Arnal Ballester, Enric Farrés Duran, Laura Ginés, Llamazares-Pomés, Maria Padró i Morrosko Vila-San-Juan.
Han col·laborat també en el projecte els poetes Carles Rabassa, Núria Martínez-Vernís i Josep Pedrals.
El disseny de la gràfica és d'Albert Planas i de l'espai expositiu, el despatx d'arquitectes Llamazares-Pomés.
Llamazares-Pomés han pensat un sistema de cubs: cada cub desplega visualment i instal·lativament un poema.
L'espectador viu el pas de la poesia de Rimbaud a la de Palau i Fabre a través de les variacions plàstiques d'Ignasi Aballí del poema L'aventura.
Laura Ginés ha treballat en una animació la descomposició del poema que fa Palau i Fabre a El poema (la música, les paraules, l'argument), inspirada en la Història d'un soldat d'Stravinski.
Maria Padró ha treballat en vídeo el poema Peix: la solitud, la incomunicació, la sordesa.
El comissari Julià Guillamon, ha treballat conjuntament amb els diferents creadors per desenvolupar les seves propostes en l'esperit de la poesia de Josep Palau i Fabre.
El catàleg és una edició de deu Poemes de l'Alquimista, il·lustrats per Arnal Ballester i editat per Males Herbes, en un llibre objecte.
Josep Palau i Fabre és un poeta que busca una realitat superior en el somni.
La seva poesia -filosòfica, provocativa, sensual- viu entre l'experiment i l'assaig.
A Poemes de l'Alquimista, Palau no es limita només a escriure i publicar els seus versos, sinó que investiga, experimenta amb diferents formes i referents poètics.
A l'hora d'editar el volum, juntament amb els poemes, incorpora una reflexió sobre el tema, la forma i el motiu d'alguns dels textos.
Poemes de l'Alquimista és alhora creació i reflexió, poesia i assaig.
D'aquesta manera Palau connecta amb una de les línies més fecundes de la creació contemporània.
El 17 de gener s'inaugura l'exposició "Palau mira Picasso" a l'edifici Can Serra de la Diputació de Barcelona, prop del Palau Robert, una altra de les iniciatives de la celebració del centenari del naixement del poeta.
Una mostra que aplega tot un seguit de fotografies fetes per Palau seguint les petjades de Picasso: llocs on va viure i tallers on va treballar.
S'hi inclouen algunes de les fotografies que el poeta va fer a Picasso i la seva darrera esposa, Jacqueline, el 22 d'abril de 1964, com també documents que testimonien l'estudi rigorós que va fer Palau i Fabre de la vida i l'obra de l'artista malagueny.
El gruix de fotografies es complementa amb altres documents que rarament s'han exposat i que el biògraf de Picasso va guardar entre els seus papers: apunts del mateix Picasso, respostes manuscrites als qüestionaris de Palau, llibretes de treball de l'escriptor, les seves càmeres fotogràfiques, etc. L'exposició inclou la pel·lícula amb guió i direcció de Josep Palau i Fabre Picasso a Catalunya (Estela films, 1975).
Aquestes dues exposicions formen part del programa d'actes de l'Any Palau i Fabre en el centenari del seu naixement i nou anys després de la seva mort.
L'Any Palau i Fabre, que té com a comissari Manuel Guerrero, pretén donar a conèixer i estudiar l'obra i la personalitat del poeta, tot valorant el conjunt i la diversitat de la seva producció.
L'organitzen la Generalitat de Catalunya, la Fundació Palau, la Diputació de Barcelona i l'Ajuntament de Caldes d'Estrac, amb el suport de la Fundació Banc de Sabadell i la col·laboració de diverses institucions i empreses. col·laboradores.